  Майя Бывальцева Удмуртиысь чеберлыко киужъёсъя йӧскалык центр но «Пельняньлэн дунневыл нуналэз» фестиваль «Зарни киос» вожвылъяськон ялӥзы. Ужрадэ вань мылкыд карисьёс пыриськыны быгато,  «ВКонтакте» мерлыко вотэсысь «Удмуртиысь киужъёс» огинын. Вожвылъяськонэ фестивальлэн пуштросэзлы тупась пӧртэм амалъёсын быдэстэм синпель арбериосты куто: ньӧрлэсь, куролэсь, туйлэсь арбериос; пуэлэсь вӧлэм арбериос; горд сюйлэсь арбериос; куиськемъёс, пужыятскемъёс; чеберлыко вуриськон; кулэсь арбериос; кортлэсь арбериос; ыжгонлэсь киужъёс; мукет амалъёсъя чеберлыко киужъёс. Вожвылъяськонлэн нимлыко номинациез – йӧскалык синпель киуж. Дунзыя ужъёсты куинь категорилы люкозы: дунтэм (200 манетозь), шоро-куспо (200-500 манет), дуно (500-3000 манет). Лэсьтэм арберилэсь туспуктэмзэ радъясьёслы decorart91@mail.ru электрон почтая 31-тӥ толшорозь келяно. Чеберлыко киужъёсъя йӧскалык центрысь ӧнерчиослэсь жюри финалэ укмыс устозэ ужъёсты быръёз. Йылпумъян люкетаз шедьымтэ ужъёс фестивальлэн огиназ учкисьёслэн кузьым понна вожвылъяськозы. Вормисьёсты 9-тӥ тулыспалэ Ижкарысь Шор площадьын пусъёзы. Вормисьёсты дипломъёс но кузьымъёс басьтозы. Озьы ик 9-тӥ тулыспалэ соос «Пельняньлэн дунневыл нуналэз» фестиваль улсын радъям дизайн-маркетэ дунтэк пыриськыны быгатозы. Со сяна, «Зарни киос» вожвылъяськонлы йылпумъянъёсъя фестивальлэн сайтаз устоосыныз синпельёсын электрон каталог кылдытэмын луоз.  Тодэ вайытом, «Пельняньлэн дунневыл нуналэз» фестиваль улсын ик шудон но крезьгур ӵектосъёсы пыриськыны куриськонъёсты кутон кутскиз.    Тегъёс: Мерлык Лулчеберет Ижкар Удмуртия киуж Пельняньлэндунневылнуналэз  